Krajčí, Marek, poslanec NR SR (2018-03-26):
Vážený pán predsedajúci, vážený pán premiér, páni ministri, pani ministerky, pán spravodajca, ctené panie poslankyne, páni poslanci, ja nechcem z tohto miesta súdiť, som presvedčený, že súd patrí Bohu, s plnou vážnosťou to hovorím. Tí, ktorí robia zlo, nech dajú veci na svetlo a nech oľutujú svoje konanie. To by bolo niečo, čo by ocenili aj občania tejto krajiny a začali by dôverovať viac úprimnosti zámerov politikov. Žiaľ, správanie politikov urobila z tejto snemovne miesto, ktorému nedôverujú ľudia, nazývajú ho aj „pelechom lotrov“. Verím, že keď má mať táto krajina novú vládu, že Boh dá tejto krajine novú vládu. Pre mňa je táto rekonštruovaná vláda, nie je to pre mňa nová vláda, ale tiež musím povedať, že nie je pre mňa ani dôveryhodná. To, že nejde o novú vládu, ktorá by mohla, ktorá by sa mohla pokúsiť získať si dôveru tých občanov, ktorí sa v predchádzajúcej vláde Roberta Fica sklamali, hovoria aj to, že Národnej rade nepredkladá nové programové vyhlásenie. Mrzí ma, že si toto staré ministri aspoň neprečítali a nepoopravovali minimálne staré dátumy či niektoré body, ktoré sa už nepodarí zrealizovať, nespresnili, či noví ministri si vo vyhlásení nezvýraznili svoje nové priority. Však to by zobralo len chvíľu času a myslím, že ľudia by to veľmi ocenili. Osobne si myslím, že táto vláda nereprezentuje ani vôľu väčšiny občanov tejto krajiny, ktorí dali vo voľbách v roku 2016 svoj hlas politickým stranám zastúpeným v tomto parlamente. Strany SIEŤ a MOST – HÍD v rozpore s predvolenými sľubmi o povolebnej nespolupráci so SMER-om tieto svoje záväzky nedodržali. Väčšina ľudí, ktorí vo voľbách v roku 2016 volili, si žiadala zmenu spôsobu vládnutia, ktorý tu v uplynulom volebnom období reprezentovala strana SMER. Pre mňa je politická kolaborácia s ľuďmi a stranami, ktoré udržaniu svojej moci kryjú svojich kamarátov, ktorí podvádzajú, kradnú či obohacujú sa na úkor štátu či druhých, neprijateľná. Spôsob doterajšieho vládnutia, žiaľ, otvoril dvere talianskej mafii na Slovensku, naša skorumpovaná vládna moc sa nechala vtiahnuť do kolaborácie so pseudotalianskymi podnikateľmi, tak ako kolaboruje s oligarchami tejto krajiny. Politici bažia po moci, a preto sa stali figúrkami v ich rukách. Slovensko potrebuje odstrihnúť chápadlá tejto moci. Do pozície ministrov sa musia dostať ľudia, ktorí nebudú kolaborovať s biznismenmi podporujúcimi ich vlastné strany a sledovať stranícke pokyny svojich šéfov na uspokojenie záujmov svojich sponzorov. Aj tu v parlamente, či na strane koalície, alebo opozície, na ministerstvách je veľa úprimných a morálne bezúhonných ľudí. Verím, že to, čo robia, robia s láskou ku tejto krajine. Mnohí sú ochotní urobiť aj malé kompromisy. Však keby neboli, na ich pozície by sa mohli dostať aj horší ľudia. A opäť, naozaj nechcem súdiť týchto ľudí ani nijakým spôsobom im vstupovať do svedomia, chcem však povedať svedectvo mojej rodiny, mojich rodičov a môj postoj je veľmi podobný. Ja pochádzam z veriacej rodiny. Moji rodičia sú vysokoškolsky vzdelaní ľudia, tiež chceli pomáhať, tiež stáli pred dilemou urobenia malých kompromisov, aby sa dostali na vplyvné pozície. Môj otec je stavebný inžinier. Po polroku po tom, ako urobil odborné skúšky, mohol nastúpiť na miesto námestníka traťovej dištancie na Železniciach Slovenskej republiky. Správa a údržba tratí, pozícia, pod ktorou bolo 400 zamestnancov. Podmienkou však bolo vstúpiť do Komunistickej strany a mať vyriešenú náboženskú otázku. Neurobil to a tak zastavil svoju sľubne sa rozvíjajúcu kariéru a vlastne skončil a išiel do dôchodku ako projektant na projektovom stredisku železníc. Moja mama veľmi túžila byť učiteľkou, a musím povedať, že bola by výbornou učiteľkou, po Nežnej revolúcii si to totiž krátko aj vyskúšala a študenti ju mali veľmi radi. Ale vtedy nemohla učiť deti, lebo nebola ochotná spraviť kompromis. Išla teda na chemickú priemyslovku a stala sa chemičkou. Ľudia ochotní obetovať svoje kariéry, lebo neboli ochotní kolaborovať s nepriateľskou štátnou mocou. Takí ľudia si radšej vybrali žiť život čistého svedomia. Ak táto vláda získa dôveru poslancov, pani ministerka zdravotníctva, keďže ste tu, dovoľte ešte pár slov vám, chcem veriť, že budete robiť veci svojou vlastnou hlavou, tak ako ste povedali, a nebudete robiť kompromisy. Povedali ste, že chcete dať dôraz na nemocničnú starostlivosť. Ja vás chcem poprosiť, prosím ako prvú vec, si posvieťte na pána riaditeľa Valockého na Národnom onkologickom ústave, ktorý získal post za úradovania vášho predchodcu. Choďte sa pozrieť tam. Porozprávajte sa s jeho zamestnancami, najlepšie medzi štyrmi očami, aby sa nebáli. Pomôžte im a pomôžte ľuďom, ktorí na Národnom onkologickom ústave sú liečení. Uvidíte, že tá situácia je naozaj vážna a že spôsob riadenia pána riaditeľa je naozaj veľmi škodná. Takisto ma veľmi teší, že chcete sa postaviť, zasadiť za dostavbu nemocnice Rázsochy. Je to neuveriteľné, ale v útrobách údajne skončilo už 65 mil. eur na konzervovanie skeletu a stráženie budovy. Búranie bude stáť približne 17 mil., suma môže byť aj vyššia. Plánovaný termín dostavby je 2023, ak sa nemýlim. Je veľmi dôležité, aby do tohto času fungovala nemocnica na Kramároch. Pokiaľ by došlo k zavretiu tejto nemocnice skorej alebo k akejkoľvek nefunkčnosti jej oddelení, eventuálne k nedobrým podmienkam, pracovným podmienkach jej zamestnancov, úplne reálne hrozí, že časť z nich sa prestúpi do novej budovanej nemocnice na Boroch, súkromnou spoločnosťou Penta. Veľmi dobre viete, že analýza ponuky a dopytu, nemocnica na Rázsochách nepočíta s plánovanou súkromnou koncovou nemocnicou na Boroch. Tá má plánovaných 400 lôžok a v nemocnici chce Svet zdravia zamestnať 1 200 zamestnancov, z nich má byť 230 lekárov a 700 ošetrovateľských miest vrátane sestier. Viete, že ich je nedostatok. A ešte by som chcel, a mám aj na to čas, ešte povedať pár slov o rezidenčnom programe. Rezidenčný program bol veľmi dobre myslený a je dnes z kľúčových programov, ktorý by mohol aspoň čiastočne zmierniť kolaps, ktorý tu hrozí vzhľadom na primárnu sféru. Veľmi dobre viete, že primárna sféra je kľúčová, a pokiaľ by sa tú podarilo dobre zreformovať, tak jej správna funkčnosť ušetrí obrovské financie potom aj v celom sektore. Viete, aký je tam vysoký priemerný vek ako pediatrov, tak aj všeobecných lekárov. To však, jaký máme teraz zákon, tak je neuveriteľné, že v zákone figuruje podmienka, že rezidentovi bude určený kraj, kam bude poslaný. Toto je podmienka, ktorá všetkých ľudí odplaší, aby sa do rezidenčného programu vôbec zapojili. Ďalšia vec. Čo sa stalo? Stalo sa bezprávie na lekárkach, na tých, ktorí si chceli založiť svoje rodiny a zapojili sa do rezidenčného programu. Pravdepodobne o tom viete. Boli od nich vymáhané vysoké odstupné, pokiaľ nastúpili na materskú dovolenku, nechceli sa vrátiť a nechceli dodržať literu zákona, hoci za ich obdobia, keď ony do toho rezidenčného programu nastupovali, zákon hovoril niečo iné. Je tam tá retrospektivita, stala sa im veľká krivda, prosím, zasaďte sa za to, aby sa im tie finančné prostriedky vrátili. Pretože ja osobne to považujem naozaj za veľkú nespravodlivosť. Dotazuje sa údajne ministerstvo zdravotníctva s ministerstvom školstva, kto je na vine. Prosím vás, zasaďte sa za to, aby sa tá vec dala do poriadku. A zároveň, prosím, nastavte rezidenčný program tak, aby fungoval. Pretože pokiaľ nestačí iba doňho dať peniaze, treba ho naozaj nastaviť tak, aby bol oňho záujem. No a ďalšia vec je tá, čo sa týka kompetencií. Pokiaľ my v primárnej sfére neupravíme kompetencie, neprispôsobíme tomu výučbu, tak tá primárna sféra nebude plniť tie úlohy, ktoré plniť má v modernom zdravotníckom systéme, a všetky ostatné riešenia, ktoré tu aj, žiaľ, sú čiastočne realizované, budú len záplaty. A v konečnom dôsledku ten zdravotný systém veľmi s tým profitovať nebude. Naopak, pokiaľ by to niekde chcel v budúcnosti vrátiť naspäť a chcel by v primárnej sfére dať aj určité povinnosti, ktoré sa teraz profesionalizujú, bude mať obrovskú ťažkú pozíciu a bude sa mu to robiť veľmi ťažko. Pani ministerka, pokiaľ táto vláda získa dôveru, vám želám všetko dobré, nech sa vám darí a nech všetky tie ideály, s ktorými do svojej pozície nastupujete, sa vám naplnia. Ďakujem pekne.